Here is a page extracted from Wikipedia that may contain CSS, HTML, and a lot of unformatted text.

Title: Necropoli de Chiza
Content: A necropoli de Chiza se troba en l'altiplán de Chiza, en a redolada d'o Caire, en Echipto. En ista necropoli de l'antigo Echipto se construyó a piramide de Kheops, tamién conoixita como a Gran Piramide, a piramide de Kefren y a relativament chicota piramide de Micerín, chunto con cuantas piramides subsidiarias menors, templos funerarios y a Gran Esfinche.

D'as tres piramides prencipals se conserva o suyo nuclio, formato por bloques de piedra calsinera, pero d'a suya crosta, de calsinera polita u granito rosato, nomás en quedan bellas restas, ya que istos bloques s'emplegoron ta construir edificios en a vecina ciudat d'o Caire. A piramide de Kefren pareixe a mas alta, pero ye debito a que se construyó sobre una zona mas elevata en l'altiplán de Chiza; en realidat ye a de Kheops a de mayor altaria y volumen.

A necropoli de Chiza ye a mas gran de l'Antigo Echipto, con sepolturas que datan d'as primeras dinastías. A fins de l'Imperio Antigo, mientres a seisena Dinastía bi heba en Chiza bels cuantos centenars de sepolturas. Gosó tener o suyo maximo explendor mientres a cuatrena Dinastía, cuan se construyoron a piramide de Jufu (Kheops), a piramide de Jafra (Kefren) y a relativament chicota piramide de Menkaura (Micerín), chunto con diversas subsidiarias menors, templos funerarios, templos d'a val, embarcadors, calzatas procesionals y fuesas contenindo barcas solars ceremonials. Tamién se esculpió en a roca de l'altiplán a Gran Esfinche. Asociatos a istos molimentos reyals se troban numerosas mastabas de miembros d'a familia reyal, atras conceditas por o faraón a funcionarios y sacerdotz, y bels molimentos d'epocas posteriors relacionatos con o culto a los devantpasatos.

A Gran Piramide yera considerata en l'antigüidat una d'as Siete Marabillas d'o Mundo, y ye a sola d'as siet que encara existe. En 1979, o conchunto de Menfis con as suyas necropolis y piramides (Chiza, Abusir al-Melek, Saqqara y Dashur) fue declarato Patrimonio d'a Humanidat por a UNESCO, con o nombre de Menfis y a suya necropoli, a zona d'as piramides dende Chiza dica Dahshur. Ye catalogata como un patrimonio de tipo cultural.

Referencias

Vinclos externos 

Arte d'a Edat Antiga
Patrimonio d'a Humanidat en Echipto
Molimentos d'Echipto
Historia d'Echipto